text: En dag med drømmen
  11 august 2012 kl. 10.06
  To piger drømmer om at komme på DGI's Verdenshold i gymnastik. Lørdag smagte de på drømmen - de havde vundet en hel dag med gymnasterne fra Verdensholdet.
  Signe Hjelm på 16 år fra Aabenraa og en pige fra Gedved startede lørdag morgen med at træne med gymnasterne fra DGI's Verdenshold, og selvom det kun var starten på en lang dag med de dygtige gymnaster, var det en stor oplevelse for pigerne:
  - De er bare dygtige. Jeg kan godt se, at jeg skal træne meget for at nå op på deres niveau, siger Signe Hjelm. 
  Efter træningen fortalte gymnasterne på Verdensholdet, hvad det kræver, og hvad der venter dem, når de snart drager på deres første turne i Danmark og efterfølgende verdensturne.
  I alt havde seks heldige danskere vundet en hel dag med DGI?s Verdenshold. Vinderne var alle piger mellem 10 og 20 år, der selv dyrker meget gymnastik og drømmer om at komme på Verdensholdet en gang. 
  Dagen sluttede med en eksklusiv opvisning af Verdensholdet - kun for vinderne og deres ledsagere.
  